**Cupa sorții**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zidiți în cochilia de fantasme,

Abrutizați de dogme sau plăceri,

Absenți la tot, refugiați în basme,

Ne rușinăm, trufași, de ce-am fost ieri.

Ne închinăm la-nvățături abstracte,

Dorind, cu zel, pe toți să-i epatăm.

Ființe de carton, nu suntem apte

Nici dragoste, nici ură s-arătăm.

Ne-nghesuim, tăcuți, pe-o rogojină

De-orgolii reci, ce-ndeamnă la eșec,

Voința noastră-i scut din plastilină,

Iar îndărătnicia-i lemn de tec.

În cupa sorții ne e izbăvirea,

Amară ca licoarea de pelin.

E-o luptă dârză a ne-nvinge firea,

Când clipa-i înecată de venin.